
Uznesenie Krajský súd v Banskej Bystrici vo veci starostlivosti o maloletého: G. Q. Y., narodený XX. XX. XXXX, bytom u matky, zastúpeného kolíznym opatrovníkom Úradom práce, sociálnych vecí a rodiny Zvolen, pracovisko Krupina, dieťa rodičov matky: D. Y., narodená X. X. XXXX, bytom X., J. rad XXX/XX, zastúpenej spoločnosťou Lion Law Partners, s. r. o., so sídlom Banská Bystrica Komenského 14A, IČO: 36862461, a otca: J.. Q. G. Y., narodený XX. X. XXXX, prechodne bytom T. H. X. XX, o návrhu matky na nariadenie predbežného opatrenia, o odvolaní matky proti uzneseniu Okresného súdu Zvolen č. k. 5P/411/2015 - 38 zo dňa 15. decembra 2015, takto
r o z h o d o l :
Uznesenie okresného súdu m e n í tak, že ukladá otcovi maloletého J.. Q. G. Y., narodeného XX. XX. XXXX, povinnosť platiť výživné na maloletého G. Q. Y., narodeného XX. XX. XXXX, vo výške 30 € mesačne vždy do 15-teho dňa príslušného kalendárneho mesiaca vopred na bankový účet navrhovateľky vedený v Raiffeisen banka, IBAN : XXXXXXXXXXXXXXXXXXX/XXXX, počnúc dňom nariadenia tohto predbežného opatrenia, do právoplatného skončenia konania vedeného Okresným súdom Zvolen pod sp. zn. 7P/106/2012. <http://www.raiffeisen.sk/>
o d ô v o d n e n i e :
Napadnutým uznesením okresný súd zamietol návrh matky na nariadenie predbežného opatrenia, ktorým matka maloletej žiadala, aby súd uložil otcovi maloletého dieťaťa povinnosť platiť výživné na maloletého G. Q. Y. vo výške 200,- € mesačne vždy do 15-teho dňa kalendárneho mesiaca vopred na jej účet počnúc dňom nariadenia predbežného opatrenia, a to až do právoplatného skončenia konania vedeného Okresným súdom Zvolen pod sp. zn. 7P/106/2012. Súd zistil, že pod sp. zn. 7P/106/2012 sa vedie na Okresnom súde Zvolen konanie o rozvod manželstva rodičov maloletého dieťaťa a úpravu výkonu rodičovských práv a povinností rodičov k maloletému dieťaťu na čas po rozvode manželstva. Okresný súd rozsudkom zo dňa 15. 04. 2013 manželstvo rodičov maloletého dieťaťa rozviedol, čo do rozvodu rozsudok nadobudol právoplatnosť dňa 5. 10. 2013. Maloleté dieťa bolo na čas po rozvode zverené do osobnej starostlivosti matky a aj v tomto výroku rozsudok okresného súdu nadobudol právoplatnosť 5. 10. 2013. Rozsudok vo výroku o vyživovacej povinnosti otca Krajský súd v Banskej Bystrici, ako súd odvolací, rozsudkom č. k. 16CoP/58/2013-135 zo dňa 05. 09. 2013 zrušil a v rozsahu zrušenia vec vrátil prvostupňovému súdu na ďalšie konanie a nové rozhodnutie. V ďalšom konaní v časti úpravy styku otca s maloletým dieťaťom a vo výroku o vyživovacej povinnosti otca voči maloletému dieťaťu doposiaľ nebolo rozhodnuté. Návrh na nariadenie predbežného opatrenia okresný súd vyhodnotil ako nedôvodný. Mal za to, že v konaní neboli preukázané také skutočnosti, ktoré by osvedčovali naliehavosť potreby dočasne upraviť pomery účastníkov konania. Nemal osvedčené, že by sa otec nepodieľal na platení výživného. Z tvrdenia matky zistil, že úhrady výživného boli uskutočnené dňa 20. 4. 2014 v sume 860,- € a dňa 9. 9. 2014 v sume 540,88 € vkladom na jej účet, čo pri uvedenej celkovej sume 1.400,88 € predstavuje od apríla 2014 do decembra 2015 v priemere výživné vo výške 66,71 € mesačne. Uviedol tiež, že predbežným opatrením možno nariadiť platenie výživného, ale len
v nevyhnutnej miere, pričom musí byť zároveň splnený predpoklad potrebnosti takéhoto rozhodnutia v zmysle § 74 ods. 1 O. s. p. Okresný súd o návrhu rozhodol podľa ustanovení § 102 ods. 1, prvej vety, O. s. p., ako aj podľa ust. § 74 ods. 1, § 75 ods. 1, 2, 6, 8, prvá veta O. s. p. a podľa ust. § 76 ods. 1 písm. a) O. s. p., ako aj podľa ust. § 62 ods. 3 zák. č. 36/2005 Z. z. o rodine. Proti uzneseniu okresného súdu podala v zákonnej odvolacej lehote odvolanie matka maloletého. Uviedla, že otec dlhodobo odmieta plniť svoju vyživovaciu povinnosť. Z jeho správania je zrejmé, že túto si nemieni plniť, keďže úhradu uskutočnil naposledy v septembri v roku 2014. Súd túto sumu prerozdelil od 20. 04. 2014 na jednotlivé mesiace, na základe čoho má za to, že mesačne odporca prispieval navrhovateľke do decembra 2015 na výživné sumou 66,71 €. Podľa matky maloletej tak pri výpočte priemerného mesačného výživného súd dospel k nesprávnym skutkovým zisteniam. Pri zohľadnení skutočnej dĺžky doby, kedy odporca výživné nehradil, uhradil odporca v priemere mesačne výživné od 05. 10. 2012 do 31. 12. 2015, t. j. za 39 mesiacov vo výške 35,92 € a od januára 2016 je priemerná výška výživného 0 €. Uvedená situácia nie je v žiadnom prípade v záujme dieťaťa a súd neposkytol svojím rozhodnutím ochranu oprávneným záujmom dieťaťa. Namietala aj nedostatočné odôvodnenie uznesenia okresného súdu, nakoľko súd nevysvetlil, na základe akých úvah prerozdelil odporcom poskytnuté peňažné plnenie od 20. 04. 2014, keďže odporca nehradil výživné už od 05. 10. 2012. Uznesenie okresného súdu žiadala zmeniť a návrhu na nariadenie predbežného opatrenia vyhovieť. Krajský súd v Banskej Bystrici, ako súd odvolací, odvolanie prejednal bez nariadenia pojednávania na prejednanie odvolania podľa ust. § 214 ods. 1, 2 O. s. p. a tiež v rozsahu podľa ust. § 212 ods. 2 písm. a) O. s. p. a uznesenie okresného súdu podľa ust. § 220 O. s. p. zmenil z nasledovných dôvodov : Podľa § 74 ods. 1 O. s. p. pred začatím konania môže súd nariadiť predbežné opatrenie, ak je potrebné, aby dočasne boli upravené pomery účastníkov, alebo ak je obava, že by výkon súdneho rozhodnutia bol ohrozený. Podľa § 75 ods. 1 O. s. p. predbežné opatrenie nariadi súd na návrh. Návrh nie je potrebný, ak ide o predbežné opatrenie na konanie, ktoré môže súd začať i bez návrhu. V zmysle ust. § 75 ods. 2 O. s. p. návrh má okrem náležitostí návrhu podľa § 79 ods. 1 obsahovať opísanie rozhodujúcich skutočností odôvodňujúcich nariadenie predbežného opatrenia, uvedenie podmienok dôvodnosti nároku, ktorému sa má poskytnúť predbežná ochrana, a odôvodnenie nebezpečenstva bezprostredne hroziacej ujmy alebo potreby dočasnej úpravy pomerov maloletého dieťaťa v záujme maloletého dieťaťa. Podľa § 76 ods. 1 písm. a) O. s. p. predbežným opatrením môže súd nariadiť účastníkovi najmä, aby platil výživné v nevyhnutnej miere. Podľa § 62 ods. 1 zákona č. 36/2005 Z. z. o rodine plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Súčasný zákon o rodine výslovne zakotvuje aj zásadu, podľa ktorej výživné rodičov k deťom má prednosť pred inými výdavkami rodičov. Podľa ust. § 76 ods. 1 Zákona o rodine výživné sa platí v pravidelných opakujúcich sa sumách, ktoré sú zročné vždy na mesiac dopredu. Okresný súd návrh na nariadenie predbežného opatrenia zamietol z toho dôvodu, že otec maloletého dieťaťa uhradil výživné od apríla 2014 do decembra 2015 v priemere vo výške 66,71 €. Nerešpektoval ale ust. § 76 ods. 1 O. s. p. o tom, že výživné sa platí v pravidelných opakujúcich sa sumách, ktoré sú zročné vždy na mesiac dopredu. Výživné sa platí v pravidelných opakujúcich sa sumách, aby bolo pravidelne uspokojované zabezpečovanie základných potrieb maloletého dieťaťa, ako aj jeho ďalších potrieb, pričom nie je možné, aby sa svojej povinnosti otec maloletého zbavil zaplatením väčšej sumy naraz. Návrhu matky na nariadenie predbežného opatrenia však nebolo možné vyhovieť v celom rozsahu vzhľadom na tú skutočnosť, že predbežným opatrením môže súd nariadiť, aby povinná osoba platila výživné, ale len v nevyhnutnej miere (§ 76 ods. 1 písm. a/ O. s. p.), a teda, možné zaviazať povinnú osobu platiť výživné len v nevyhnutnej miere, a teda tak, aby to postačovalo aspoň na uhrádzanie základných nevyhnutných životných nákladov oprávneného, v súdenej veci maloletého dieťaťa. Minimálna výška výživného v súčasnosti je 27,13 €, a preto odvolací súd dospel k záveru, že je v schopnostiach a možnostiach otca maloletého do právoplatnosti rozhodnutia vo veci samej platiť výživné v sume 30 € mesačne, a to s prihliadnutím aj na vzdelanie a zárobkové možnosti a schopnosti otca. Odvolací súd však podotýka, že nariadením predbežného opatrenia sa neprejudikuje rozhodnutie vo veci samej. Pokiaľ sa matka maloletého dieťaťa domáhala tej skutočnosti, že otcom zaplatené výživné dňa 20. 04. 2014 a 09. 09. 2014 sa malo rozpočítať za obdobie od 05. 10. 2012 do 31. 12. 2015, odvolací súd
uvádza, že vo veci 7P/106/2012 sa rozhoduje o výživnom pre maloleté dieťa na čas po rozvode rodičov maloletého dieťaťa a rozvodový rozsudok okresného súdu nadobudol právoplatnosť až 05. 10. 2013. Bez ohľadu na túto skutočnosť odvolací súd znovu zdôrazňuje, že nie je možné, aby sa povinná osoba zbavila svojej povinnosti platiť pravidelne výživné zaplatením väčšej sumy naraz. Pomery maloletého dieťaťa v súdenej veci vyžadovali ich dočasnú úpravu a vzhľadom k tej skutočnosti odvolací súd uznesenie okresného súdu zmenil, pričom otcovi maloletého dieťaťa nariadil platiť výživné len v nevyhnutnej miere, čo je podľa názoru odvolacieho súdu v súdenej veci suma 30 € mesačne. Rozhodnutie bolo prijaté senátom odvolacieho súdu v pomere hlasov 3:0.
Poučenie:
Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6715215968.1 (dáta aktuálne k 15. 11. 2026). Záväzné je znenie zverejnené súdom.




